โบรกฯเชียร์ซื้อ HANA เป้า 92 บ. มองกำไร Q4 แตะ 770 ลบ. รับคำสั่งซื้อโตต่อเนื่อง
โบรกฯเชียร์ซื้อ HANA เป้า 92 บ. มองกำไร Q4 แตะ 750-770 ลบ. รับคำสั่งซื้อโตต่อเนื่อง ภายหลังโรงงานอยุธยากลับมา Operate ได้เต็มที่อีกครั้ง ทั้งนี้ คาดว่าบริษัทจะยังคงเติบโตเพิ่มขึ้นใน 2-3 ปีข้างหน้าจากความต้องการ EV Car เนื่องจากเป็นเทคโนโลยีใหม่ที่ยังมีศักยภาพในการเติบโต
โบรกฯเชียร์ซื้อ HANA เป้า 92 บ. มองกำไร Q4 แตะ 770 ลบ. รับคำสั่งซื้อโตต่อเนื่อง ภายหลังโรงงานอยุธยากลับมา Operate ได้เต็มที่อีกครั้ง
19 พ.ย. 2564

บริษัทหลักทรัพย์ ฟินันเซีย ไซรัส จำกัด (มหาชน) ระบุในบทวิเคราะห์ (19 พ.ย. 64) ถึงกรณีของ บริษัท ฮานาไมโครอิเล็กทรอนิกส์ จำกัด (มหาชน) หรือ HANA โดยฝ่ายวิจัยคาดว่าในระยะสั้นกำไรไตรมาส 4/2564 จะกลับมาฟื้นตัวอยู่ที่ราว 750-770 ล้านบาท เติบโตเพิ่มขึ้นเมื่อเทียบจากไตรมาสก่อน และเมื่อเทียบจากปีก่อน ภายหลังโรงงานอยุธยากลับมา Operate ได้เต็มที่อีกครั้ง
ขณะที่คำสั่งซื้อยังแข็งแกร่งต่อเนื่อง ส่วนปัญหาพลังงานในจีนไม่กระทบต่อโรงงานที่เจียซิงของบริษัท ซึ่งฝ่ายวิจัยเชื่อว่าด้วยรายได้ที่ดีจะสามารถหักล้างปัจจัยลบได้ทั้งหมด โดยมี 2 ประเด็นคือ ปัญหา Chip Shortage ที่ยังมีอยู่ ซึ่ง Lead Time ของวัตถุดิบได้ยาวนานขึ้น 9-18 เดือน และสถานการณ์ค่าเงินบาทที่กลับมาแข็งค่าขึ้น เมื่อเทียบกับไตรมาส 3/2564 รวมถึงค่าเงินหยวนยังอยู่ในโซนแข็งค่าต่อเนื่อง (เป็นลบต่อรายได้ในจีนที่มีสัดส่วนราว 19% ของรายได้รวม) อาจกระทบมาร์จิ้นในไตรมาส 4/2564 เล็กน้อย
ทั้งนี้ ฝ่ายวิจัยคาดว่าปัญหา Chip Shortage น่าจะปรับตัวดีขึ้นในช่วงครึ่งหลังของปี 2565 ภายหลัง Supply-Demand ของชิ้นส่วนอิเล็กทรอนิกส์จะเริ่มกลับสู่ภาวะปกติอีกครั้ง นั่นหมายถึง ใกล้เข้าสู่ช่วงจบรอบวัฏจักรขาขึ้นของอุตสาหกรรมชิ้นส่วนอิเล็กทรอนิกส์ในช่วงกลางปี 2565 (แต่ละรอบวัฏจักรใช้เวลาราว 2 ปี) โดยผู้บริหารได้ระบุว่าสถานการณ์โดยรวมหลังจากครึ่งหลังของปี 2565 เป็นต้นไป น่าจะไม่ปรับเปลี่ยนจากปัจจุบันมากนัก แม้ผู้ประกอบการส่วนใหญ่จะเร่งขยายกำลังการผลิตกันมากในช่วง 1-2 ปีที่ผ่านมา แต่เพื่อรองรับคำสั่งซื้อที่สูงขึ้นตามเทคโนโลยีที่เปลี่ยนแปลง โดยฝ่ายวิจัยมองว่ากลุ่มที่ยังเติบโตได้ต่อคือ EV Car, Smart Phone และ Cloud Computing
โดยล่าสุดบริษัทได้ทำการเซ็นสัญญาระยะยาวกับลูกค้า 3 รายเพื่อล็อกคำสั่งซื้อล่วงหน้าไปในปี 2565-2566 และเพื่อให้ง่ายต่อการบริหารจัดการฝั่งวัตถุดิบล่วงหน้าเช่นเดียวกัน อย่างไรก็ตาม ฝ่ายวิจัยมองว่ายังต้องติดตามสถานการณ์อย่างใกล้ชิด เพราะมีโอกาสที่ Demand แข็งแกร่งในช่วงนี้ ส่วนหนึ่งอาจมีการ Double Booking (สั่งซื้อสูงกว่าความเป็นจริง) และเมื่อ Supply เริ่มทยอยออกมามากขึ้น อาจนำไปสู่ปัญหา Oversupply ได้ในระยะถัดไป
รวมทั้ง ฝ่ายวิจัยมีมุมมองเชิงบวกต่อการเติบโตอีก 2-3 ปีข้างหน้า เนื่องจากบริษัทกำลังเข้าสู่สินค้าใหม่อย่าง SiC ซึ่งมีความต้องการมากขึ้นจาก EV Car และถือเป็นเทคโนโลยีใหม่ที่ตลาดยังเล็ก แต่มีศักยภาพในการเติบโต และยังมีคู่แข่งน้อย ทำให้อัตรากำไรขั้นต้นค่อนข้างสูงอยู่ที่ 25%-40% สูงกว่าอัตรากำไรปัจจุบันของบริษัท โดยบริษัทตั้งเป้ารายได้ SiC ปี 2565-2566 ราว 19 ล้านเหรียญสหรัฐ และ 50 ล้านเหรียญสหรัฐ ตามลำดับ และจะโตต่อเนื่องเป็น 132 ล้านเหรียญสหรัฐ ในปี 2568 ซึ่งมีโอกาสที่ SiC จะกลายเป็น New S Curve ของบริษัทได้ ดังนั้น ฝ่ายวิจัยยังคงประมาณการกำไรปกติปี 2564-2564 ไว้ที่ 2,633 ล้านบาท (เพิ่มขึ้น 44.7% เมื่อเทียบจากปีก่อน) และ 2,963 ล้านบาท (เพิ่มขึ้น 12.5% เมื่อเทียบจากปีก่อน) ตามลำดับ และคงราคาเป้าหมายที่ 92 บาท (อิงค่า PE เดิม 25 เท่า)